അവസാന മത്സരത്തില് ആറാടി ബെംഗളൂരു എഫ് സി, ലിയോണ് അഗസ്റ്റിനും ഗോള് എ എഫ് സി കപ്പ് ഗ്രൂപ്പ് ഘട്ടത്തിലെ അവസാന മത്സരത്തില് ബെംഗളൂരു എഫ് സിക്ക് വലിയ വിജയം. ഇന്ന് മാസിയയെ നേരിട്ട ബെംഗളൂരു എഫ് സി ഇന്ന് വന് വിജയം തന്നെ നേടി. എട്ടു ഗോളുകള് പിറന്ന മത്സരത്തില് രണ്ടിനെതിരെ ആറു ഗോളുകള്ക്കാണ് ബെംഗളൂരു എഫ് സി വിജയിച്ചത്. തുടക്കം മുതല് ബെംഗളൂരു എഫ് സിയുടെ അറ്റാക്കാണ് ഇന്ന് കണ്ടത്. ആറാം മിനുട്ടില് ഉദാന്ത സിങാണ് ബെംഗളൂരു എഫ് സിക്കായി ആദ്യ ഗോള് നേടിയത്. 19ആം മിനുട്ടില് ക്ലൈറ്റണിലൂടെ ബെംഗളൂരു ലീഡ് ഇരട്ടിയാക്കി. ഇതിനു ശേഷമായിരുന്നു മലയാളി താരം ലിയോണ് അഗസ്റ്റിന്റെ ഗോള്. താരത്തിന്റെ ഏഷ്യന് മത്സരങ്ങളിലെ ആദ്യ ഗോളാണ് ഇത്. ബെംഗളൂരു എഫ് സിക്കായുള്ള രണ്ടാം ഗോളും. രണ്ടാം പകുതിയിലും ബെംഗളൂരു ഗോളടി തുടര്ന്നു. 70ആം മിനുട്ടില് ശിവശക്തിയുടെ ഷോട്ടും പിന്നീട് ബിദ്യാസാഗറിന്റെ ഇരട്ട ഗോളുകളും ബെംഗളൂരു എഫ് സിക്കായി വലയില് എത്തി. ഇങ്ങനെ വലിയ വിജയം നേടിയെങ്കിലും ബെംഗളൂരു എഫ് സിയുടെ പ്ലേ ഓഫ് പ്രതീക്ഷകള് നേരത്തെ തന്നെ അവസാനിച്ചിരുന്നു. മൂന്ന് മത്സരങ്ങളില് നിന്ന് നാലു പോയിന്റുമായാണ് ബെംഗളൂരു ഗ്രൂപ്പ് ഘട്ടം അവസാനിപ്പിച്ചത്.